Real Madrid er Evrópumeistari í fótbolta í fjórtánda sinn. Real lagði Liverpool að velli í úrslitaleiknum í París í gærkvöld.
Úrslitaleikurinn á Stade De France í París hófst 37 mínútum á eftir áætlun en þegar hann loks hófst fór hann nokkuð rólega af stað. Rétt undir lok fyrri hálfleiksins tókst Karim Benzema að koma boltanum í netið, en rangstaða dæmd, og markið því ógilt. Það var markalaust í leikhléi en eftir klukkustundarleik kom Vinicíus Júnior Real Madrid í forystu 1-0. Liverpool fékk í kjölfarið hvert dauðafærið á fætur öðru en Thibaut Courtois átti stórkostlegan leik í marki Real Madrid og varði frábærlega hvað eftir annað. Leiktíminn rann út án þess að Liverpool tækist að jafna og Real Madrid er Evrópumeistari í fjórtánda sinn. Þetta var áttundi sigur Real í úrslitaleik Meistaradeildarinnar í röð.
Valur er Íslandsmeistari karla í handbolta eftir sigur gegn ÍBV í Vestmannaeyjum í gær í fjórða leik liðanna 31-30. Liðið hefur nú hampað titlinum tvö ár í röð og 24 sinnum í heildina.
Sagði Snorri Steinn Guðjónsson þjálfari Vals að leik loknum.
Sveindís Jane Jónsdóttir, landsliðskona í fótbolta, er þýskur bikarmeistari með Wolfsburg. Hún lék tæpar 20 mínútur í 4-0 sigri Wolfsburg á Potsdam í úrslitaleiknum í gærkvöld. Wolfsburg hafði áður tryggt sér þýska meistaratitilinn og Sveindís því tvöfaldur meistari á sínu fyrsta tímabili.
Síðustu tveir leikir 16-liða úrslita Mjólkurbikars kvenna í fótbolta eru á dagskrá í dag. Ríkjandi bikarmeistarar Breiðabliks fara austur á land og mæta þar sameiginlegu liði Fjarðarbyggðar Hattur og Leiknis. Keflavík og ÍBV mætast í hinum leiknum og verður hann sýndur beint á RÚV klukkan þrjú. Að honum loknum verður fjallað um alla leikina í 16-liða úrslitunum í Bikarkvöldi á RÚV.